Naamân, ǹdzóe ǹsámbá bítá ńkúkúmá yā Aram, a ngábə́ ḿfǎŋ mod ǹnén á mís mə́ ńtí wōé, amú ású díé ńdɔ Ǹtondôbə a ngábɔ nâ Araméan bə́ dɔá bītá. Hədá, a ngábə́ kɔnɔ zǎm. 2Ńdɔ̄ á fɔ̄ɔ̄ á ngábɔ̄ nâ, Araméan bə́ ngákə̄ á bītá bí ékúkua, ńdɔ̄ bə́ ngábi mǎn mīníngá yǎ ńnam Ísraɛ̂l yā á ngábə́ syê ǹgál Naamân. 3Ńdɔ̄ é mān mīníngá nyɔ a ngádzó ai ńgál ǹtí wōē nâ: “Ngə́ ńtī wama a kɔ́bɔ tə́ ai profɛ́d yǎ Samaría aná ! Ngə́ á ǹlɛdə́ nyé zǎm ánā !” 4Ńdɔ Naamân a ngákə, ǎ ngakad ǹtí wōē nâ: “Étúgā mīníngá é ngásɔ́ á ńnam Ísraɛ̂l é kɔ́bɔ̄ anə́ ósī, anə́ óka.” 5Ńdɔ ǹkúkúmá yā Aram a ngádzó nâ: “Kələ́ hḿ mayi lóm ńkūkúmá yā Ísraɛ̂l kálada.” 6Ńdɔ a ngákə ai kálada ábə ǹkúkúmá yā Ísraɛ̂l, a kɔ́bɔgɔ nâ: “Éyɔŋ wǎyi bi é kálada malóm wā nyɔ́lɔ̄, yəmə́ naa mə lóm wa etúgā dzáma Naamân nə́ ó sye nyé zām dzīé.” 7Á man ǹkúkúmá yǎ Ísraɛ̂l a ngáman láŋ é kálada nyɔ́, ǎ nganyab fɔ̄ɔ̄ bīyé bíé, nyé nâ: “Yə mə nə Zambá, nə́ mə bələ́ ngul yǎ áwē ai ngul yǎ ányii, ńdɔ̄ é mod nyɔ́ ā lóm mā kálada nə́ mə sye é mod nyɔ́ zām dzīē ? Bəbə́gán anə́ ā dzə́ŋ ma adzó á nyɔ́l !” 8Hədá, á wóg Elizé, mod Zambá, á ngāwóg naa ǹkúkúmá yǎ Ísraɛ̂l ǎ mān nyǎb bīyé bíé, ńdɔ a ngálóm ḿbāndá ábə ǹkúkúmá nâ: “Ású dzé ó hə́ nyab biyé bíe ? Á zāāg ábə ma éyɔŋ dzí, eyɔ̌ŋ tē hḿ ā yi yə̌m naa profɛ́d á nə á ńnam Ísraɛ̂l.” 9Ńdɔ Naamân a ngásɔ́ ai bikabilí ai bikálíg bíé, a sɔ́ tə́bə̄ á ḿbɛ̄ ndá Elizé. 10Ńdɔ Elizé á ngálóm mod ábə̄ nyé nyé nâ: “Kələ́ wɔ̄bɔ̄ á Yórdan biyɔŋ zamgbál, miǹson míē myâyi mǎn fūb, o mǎn bɔ̌ mvɔ̄í !” 11Naamân á sɔ̄ hḿ mǎn liŋán, énye ǎ kə̄ nyɔ́, nyé nâ: “Tám yén, mə və tsog nâ émēn a yi sɔ́, a tə́bə́, ǎ ngálóe dzwé Ńtondôbə Zambá wōē, a ngáfəb wɔ́ wóé é vóm ókɔ̌n ó nə́ a mǎn ma syé zām. 12Yə Abana bân Parpar bə́ sə́ kig aswé á Damas, bə́ lodo aswé ásə̄ yā Ísraɛ̂l ? Ngǎ mə̄ ngábə́ dzǎm wɔ̄bɔ̄ étēde, mə fúbú ?” Ńdɔ a ngákilan, énye ǎ kə̄ nyɔ́ ai olún á ńnə̄m.